**Dôvodová správa**

**Všeobecná časť**

Návrhom zákona sa zo zákona č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov vypúšťa povinnosť platiť odvody na poistné na verejné zdravotné poistenie z dividend, teda podielov na zisku vyplácaných zo zisku obchodných spoločností alebo družstiev, vyrovnacích podielov, podielov na likvidačnom zostatku obchodných spoločností alebo družstiev a podielov na výsledku podnikania vyplácaných tichému spoločníkovi.

Zahrnutie dividend do vymeriavacieho základu pre odvody na poistné na verejné zdravotné poistenie, ktoré bolo zavedené s účinnosťou od 1. 1. 2013, sa minulo účinkom. Osoby, ktoré sú spoločníkmi obchodných spoločností väčšinou nie sú odkázaní na výplatu podielov na zisku ako svojho jediného zdroja príjmu. Vzhľadom na skutočnosť, že nie je možné počas roka vyplácať zálohy na podiel na zisku dokážu si finančné prostriedky z obchodnej spoločnosti a teda aj svoj zdroj príjmov zabezpečiť iným spôsobom.

Zavedenie povinnosti platiť odvody na poistné na zdravotné poistenie z podielov na zisku obchodných spoločností zastavilo ich samotné vyplácanie. V praxi dochádza k situáciám, že spoločníci sa na valnom zhromaždení dohodnú, že prípadný dosiahnutý zisk ostane zaúčtovaný ako nerozdelený zisk alebo sa rozhodnú, že si ho vyplatia, ale takéto rozhodnutie ostáva v rovine zaúčtovania záväzku spoločnosti voči spoločníkovi. Pokiaľ sa aj spoločníci rozhodli vyplatiť si prípadný podiel na zisku, urobili tak len za zdaňovacie obdobia končiace rokom 2010, t.j. do obdobia kedy z takto vyplateného zisku nie je potrebné odvádzať odvod na poistné na verejné zdravotné poistenie.

V zmysle súčasnej právnej úpravy je výplatu samotného podielu na zisku za zdaňovacie obdobia rokov 2010 až 2012 povinný nahlásiť do 31. mája nasledujúceho roku po vyplatení samotný príjemca dividendy. Takéto hlásenie zostáva len v rovine dobrej vôle a svedomia príjemcov dividendy, pretože nie je plošne odkontrolovateľné. Jediný prípad, v ktorom je možné zistiť prípadné nesplnenie si oznamovacej povinnosti voči zdravotnej poisťovni je prípadná kontrola zo strany daňového úradu, ktorý podá krížovo podnet na kontrolu v zdravotnej poisťovni. Takýmto spôsobom je teda možné odhaliť iba veľmi malé percento prípadných nesplnení si oznamovacej povinnosti a príjemcovia dividend môžu zatajiť vyplatené dividendy a počkať, či táto skutočnosť bude alebo nebude zo strany zdravotnej poisťovne odhalená.

Zároveň je súčasná právna úprava aj nelogická, pretože je nespravodlivé a nesystematické odvádzať odvody na poistné na verejné zdravotné poistenie z vyplatených podielov na zisku, keď takto dosiahnutý zisk už bol zdanený daňou z príjmov vo výške momentálne 23%. Zároveň absentuje akákoľvek logická súvislosť medzi právom na výplatu dividend a povinnosťou odvádzať z vyplatených dividend odvody na poistné na verejné zdravotné poistenie a  systémom verejného zdravotného poistenia vôbec.

Predkladaný návrh zákona je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná.

Prijatie návrhu zákona a jeho aplikácia v praxi si nevyžaduje zvýšené výdavky zo štátneho rozpočtu, rozpočtov obcí a vyšších územných celkov.

**Osobitná časť**

**K čl. I:**

**K bodu 1:**

Vypúšťa sa právna úprava, podľa ktorej sa pre účely zdravotného poistenia za zárobkovú činnosť považovala činnosť vyplývajúca z právneho vzťahu, ktorý zakladá podiel na zisku vyplácaný zo zisku obchodnej spoločnosti alebo družstva, vyrovnací podiel, podiel na likvidačnom zostatku obchodnej spoločnosti alebo družstva a podiel na výsledku podnikania vyplácaný tichému spoločníkovi. V nadväznosti na uvedenú zmenu sa vypúšťa aj poznámka pod čiarou.

**K bodom 2 a 3:**

Vypúšťa sa právna úprava, podľa ktorej je povinný platiť poistné na verejné zdravotné poistenie platiteľ dividend, ktorým sa rozumela právnická osoba so sídlom na území Slovenskej republiky, ktorá vypláca dividendy. V nadväznosti na uvedenú zmenu sa vypúšťa aj poznámka pod čiarou.

**K bodu 4:**

Legislatívno – technická úprava.

**K bodu 5:**

Vypúšťa sa právna úprava, podľa ktorej bola sadzba poistného pre verejné zdravotné poistenie pre poistencov, ktorý mali príjem z dividend 14% z vymeriavacieho základu.

**K bodu 6:**

Legislatívno – technická úprava.

**K bodu 7:**

Vypúšťa sa právna úprava vymeriavacieho základu pre účely poistného na verejné zdravotné poistenie a povinnosť poistencov, ktoré majú príjem z dividend platiť poistné aj z tohto príjmu.

**K bodom 8 a 9:**

Vypúšťa sa právna úprava sumy vymeriavacieho základu, z ktorého mali poistenci, ktorí mali príjem z dividend, platiť poistné na verejné zdravotné poistenie.

**K bodom 10 a 12:**

Vypúšťa sa povinnosť poistencov, ktorí majú príjem z dividend vypočítať, platiť a odvádzať preddavok na poistné na verejné zdravotné poistenie vo výške určenej sadzbou poistného. Zároveň sa vypúšťa aj maximálna výška tohto preddavku.

**K bodu 11:**

Legislatívno – technická úprava.

**K bodu 13:**

Vypúšťa sa právna úprava , podľa ktorej preddavok na poistné na verejné zdravotné poistenie z príjmu z dividend vypočítava a odvádza za poistenca, ktorý má príjem z dividend, platiteľ dividend. Taktiež sa vypúšťa oprávnenie platiteľa dividend požiadať Úrad pre dohľad nad zdravotnou starostlivosťou o oznámenie poistného vzťahu poistenca k príslušnej zdravotnej poisťovni ešte pred vyplatením dividend.

**K bodu 14:**

Vypúšťa sa právna úprava splatnosti preddavku na poistné platiteľa dividend za poistenca, ktorý má príjem z dividend, podľa ktorej bol tento preddavok splatný do ôsmeho dňa po uplynutí kalendárneho mesiaca, v ktorom boli vyplatené dividendy.

**K bodu 15:**

Legislatívno – technická úprava.

**K bodom 16 až 19:**

Navrhuje sa úprava povinnosti zdravotných poisťovní vykonať ročné zúčtovanie poistného za predchádzajúci kalendárny rok za svojich poistencov v súvislosti s vypustením povinnosti platiť poistné na verejné zdravotné poistenie z dividend. Vykonávajú sa aj ďalšie legislatívno – technické zmeny.

**K bodu 20:**

Vypúšťa sa povinnosť platiteľa dividend písomne alebo elektronicky vykázať príslušnej zdravotnej poisťovni celkovú výšku vyplatených dividend a preddavky na poistné do ôsmich dní odo dňa vyplatenia dividend.

**K bodu 21:**

Legislatívno – technická úprava.

**K bodu 22:**

Vypúšťa sa oznamovacia povinnosť poistenca, ktorý má príjem z dividend vyplatených právnickou osobou, ktorá vypláca dividendy a nemá sídlo na území Slovenskej republiky, oznámiť zdravotnej poisťovni, ktorá je príslušná na vykonanie ročného zúčtovania poistného, výšku dividend vyplatených v predchádzajúcom kalendárnom roku.

**K bodom 22 až 24:**

Legislatívno – technické úpravy.

**K bodu 25:**

Vypúšťa sa právna úprava, podľa ktorej poskytuje Finančná správa Slovenskej republiky Úradu pre dohľad nad zdravotnou starostlivosťou elektronicky na účely vykonania ročného zúčtovania poistného údaje z daňového priznania k dani z príjmov týkajúce sa príjmu z dividend.

**K bodom 26 až 30:**

Legislatívno – technické úpravy.

**K čl. II:**

Navrhuje sa nadobudnutie účinnosti na ........................